«Спартак-Налшыкым» и футболист ныбжьыщIэхэм я зэфIэкI
Мэзкуу щыIэ «Локомотив» стадионым и спорт утыкум «Вагъуэ инхэр цIыкIухэм къахуоблэ» сабий футбол лигэм и чемпионат щекIуэкIащ. Абы «Спартак-Налшыкым» и футболист ныбжьыщIэхэр чемпион щы-хъуащ.
Зэхьэзэхуэхэм хэтащ зи ныбжьыр илъэсибгъум щхьэдэмыха топджэгухэр. Сабий командэхэм зэIущIэхэр ирагъэкIуэкIащ футболист цIэрыIуэхэм я нэIэм щIэту. Зи гугъу тщIы зэпеуэхэм ар щIэуэ къыхыхьащ. «Спартак-Налшыкым» и футболистхэр чемпионатыр екIуэкIыху зэкъуэш цIэрыIуэхэу Габуловхэ Георгийрэ Владимиррэ я командэу щытащ. Ди ныбжьыщIэхэм хагъэщIащ Курган къалэм и ДЮСШ№3-р, Воронеж и «Локомотив»-р, финал ныкъуэм хьэрхуэрэгъу къащыхуэхъуа Ижевск и «Зенит» командэ лъэщми текIуащ.
КIэух зэпеуэм ди футболистхэр яIущIащ Савин Евгений и нэIэм щIэт «Тюмень» командэм. Джэгум и япэ дакъикъэхэм хьэрхуэрэгъум и гъуащхьэм зыбжанэрэ ебгъэрыкIуащ. ЗэIущIэм и япэ Iыхьэм и кум гъуащхьэм тэрэзу топыр хуэзыгъэкIуа Текуев Эйнар и фIыгъэкIэ бжыгъэр къызэIуахащ.
Загъэпсэхуу етIуанэ Iыхьэм щIадзажа нэужь ди топджэгу ныбжьыщIэхэм я ефIэкIыныгъэр тIукIэ ягъэбэгъуащ. ЛIыхъугу Марат я хьэрхуэрэгъухэм я гъуэм ещанэ топыр яхудигъэкIри кIэух бжыгъэр 3:1-м нигъэсащ.
Мис апхуэдэу Шагъыр Исмел и нэIэм щIэт футболист ныбжьыщIэхэм чемпионатым япэ увыпIэр къыщахьащ. Абы и гъуащхьауэ нэхъ лъэщу къалъытащ налшыкдэс Текуев Эйнар.
ДЫГУЛЫБГЪУ Нунэ.
